C 269/14

Uverejnenie žiadosti o zmenu špecifikácie výrobku na úrovni Únie v súvislosti s názvom v sektore vinohradníctva a vinárstva v zmysle článku 97 ods. 3 nariadenia Európskeho parlamentu a Rady (EÚ) č. 1308/2013

(2021/C 269/09)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

ŽIADOSŤ O ZMENU ŠPECIFIKÁCIE VÝROBKU NA ÚROVNI ÚNIE

„MINIȘ“

PDO-RO-A0029-AM01

Dátum žiadosti: 2. 4. 2019

1. Žiadateľ a oprávnený záujem

Profesijné združenie PROVITIS

Profesijné združenie bolo zriadené na základe nariadenia vlády č. 26/2000 o združeniach a nadáciách, schváleného so zmenami zákonom č. 246/2005. Združenie tvoria výrobcovia, ktorí sú fyzickými a právnickými osobami a pokrývajú viac ako 60 % oblasti, na ktorú sa vzťahuje chránené označenie pôvodu (CHOP) Miniș. Združenie je zapísané v národnom registri združení pod č. 17165/A/2007.

2. Položky v špecifikácii výrobku, ktorých sa zmena týka

☐ Názov výrobku

☒ Kategória vinohradníckych/vinárskych výrobkov

☒ Súvislosť

☐ Obmedzenia uvádzania na trh

3. Opis a dôvody zmeny

3.1. Začlenenie novej muštovej odrody ako hlavnej odrody

Do zoznamu schválených odrôd sa doplnila odroda Cabernet Franc ako hlavná odroda.

V dôsledku toho sa mení kapitola IV špecifikácie výrobku a bod 1.7 jednotného dokumentu.

Zavedenie odrody Cabernet Franc sa ukázalo ako vhodné vzhľadom na významné výnosy, ktoré táto odroda ponúka na trhu s červeným vínom. Jej centrálna oblasť sa môže nachádzať v juhovýchodnej časti Maďarska, ale v oblasti s CHOP Miniș sa nachádza jej druhý domov, a to pozdĺž úpätia pohoria Zarandul v Rumunsku, kde sa tradičná konzumácia odrody dá vysledovať až do obdobia, keď región patril k Rakúsko-Uhorsku.

Odroda sa v Rumunsku pestuje od roku 2008 a prvá úroda v roku 2011 sa použila na vytvorenie zmesi s odrodou Cabernet Sauvignon. Vysledovateľnosť jednoodrodových vín vyrobených z tejto odrody je zavedená od zberu v roku 2012 s cieľom zaradiť ho do skupiny odrôd, ktoré môžu niesť CHOP Miniș.

V roku 2012 sa Cabernet Franc z vinohradov v obci Covăsânț – na severnej hranici územia, v ktorom sa vyrábajú najlepšie červené vína z oblasti Miniș – zbieral oddelene a vyrábal ako jedna odroda.

Analytické údaje a výsledky senzorickej analýzy za posledné štyri po sebe nasledujúce roky, založené na vínnom informačnom liste (ktorý sa používa na zabezpečenie vysledovateľnosti a monitorovanie konzistentnosti kvalitatívnych parametrov vín), stanovujú hodnoty, ktoré zvýrazňujú potenciálny obsah alkoholu pri zbere, pričom vína sa neustále vyrábajú s viac ako 13,5 obj. %, kyslosťou vo všeobecnosti približne 5,60 g/l a suchým extraktom vyšším ako 25 g/l. Zmes obsahujúca 16 % podiel Fetească Neagră pre zber v roku 2015 dala vínu ďalšie vlastnosti, ako sú tóny korenia a rustikálnosti, a to bez toho, aby zasahovala do jeho ďalších vlastností.

3.2. Začlenenie nových druhov vína – akostné šumivé víno a perlivé víno

Do CHOP Miniș boli zahrnuté nové kategórie vína (akostné šumivé víno a perlivé víno).

Zmenila sa kapitola I špecifikácie výrobku a bod 1.3 jednotného dokumentu.

Zavedenie nových druhov vína sa začalo opätovnou výsadbou veľkých plôch viniča pôvodných odrôd (napr. Mustoasă de Măderat, Chardonnay). Niektoré z týchto odrôd majú ovocný a svieži aromatický potenciál, ktorý sa najlepšie prejavuje v akostnom šumivom víne a perlivých typoch vín.

Toto takisto predstavuje obnovu tradičného spôsobu spracovania týchto odrôd a vytvárania novej chuti, ktorá je založená na modernizovaných technológiách a ktorá pri aplikácii na tieto odrody zdôrazňuje ich špecifickú sviežosť a miernu až vysokú kyslosť, ktorú niektoré odrody majú (skladovanie pod kontrolovanou teplotou, aby sa zachovala sviežosť a ovocnosť vín, dozrievanie v dubových sudoch na kaloch s mesačnou batonážou, dozrievanie v sude a potom vo fľaši, výroba vína z hrozna zo zberu v určitých nadmorských výškach, v ktorých sa nachádza špecifická úrodná pôda s podložím bridlice, žuly a metamorfných hornín atď.).

Výroba nových kategórií vín v rámci CHOP Miniş je reakciou na diverzifikáciu spotrebiteľských preferencií, ktoré sa čoraz viac zameriavajú na nové druhy vína.

V kontexte investícií a modernizácie výrobnej infraštruktúry a technológií, podporovaných tradíciou a hodnotami tichých vín s CHOP Miniş a výrazným zvýšením spotreby šumivých vín, je čoraz zmysluplnejšie vyrábať akostné šumivé vína a perlivé vína s CHOP.

3.3. Začlenenie povolených odrôd na výrobu akostných šumivých vín a perlivých vín

Špecifikácia výrobku bola doplnená o odrody, ktoré sú povolené pre nové druhy vína, akostné šumivé víno a perlivé víno, pričom niektoré z týchto odrôd, ako sú Cadarcă a Mustoasă de Măderat, majú dlhodobú tradíciu výroby v oblasti Miniș, najmä na území oblasti Șiria-Mâsca, ako aj iných, ako je Tămâioasă românească alebo Pinot gris, čo má za následok dobre štruktúrované, svieže ovocné arómy pri výrobe vo forme akostných šumivých vín.

V dôsledku toho sa zmenila kapitola IV špecifikácie výroby a bod 1.4 jednotného dokumentu.

Z odrôd bieleho vína je najmä Mustoasa de Măderat odroda, ktorá sa používa na výrobu šumivých vín od roku 1974, keď bola celá úroda hrozna z vinohradníckej oblasti Miniș-Măderat prevezená do Siladskej župy, kde sa v Șimleu Silvaniei vyrábalo slávne šumivé víno Silvania. Vzhľadom na stredozemskú klímu zemepisnej oblasti je táto odroda vhodná, pokiaľ ide o zachovanie sviežosti a ovocnosti pri výrobe akostného šumivého vína s CHOP.

3.4. Uvedenie analytických vlastností nových druhov vína – akostné šumivé víno a perlivé víno

Začlenenie akostného šumivého vína a perlivých vín znamená, že špecifikácia výrobku sa musí doplniť tak, aby zahŕňala analytické vlastnosti špecifické pre pridané druhy vína.

V dôsledku toho sa zmenila kapitola XI písm. a) špecifikácie výrobku a bod 1.4 jednotného dokumentu.

Nové kategórie musia odrážať opis analytických parametrov, ktoré sú pre ne špecifikované.

3.5. Uvedenie organoleptických vlastností nových druhov vína – akostné šumivé víno a perlivé víno

Začlenenie akostného šumivého vína a perlivého vína do CHOP Miniș znamená, že organoleptické vlastnosti týchto druhov vína sa musia špecifikovať uvedením ich vzhľadu, arómy a chuti, aby sa tieto kategórie mohli podrobne uviesť v špecifikácii výrobku.

V dôsledku toho sa zmenila kapitola XI písm. b) špecifikácie výrobku a bod 1.4 jednotného dokumentu.

3.6. Zmena hektárového výnosu s cieľom zohľadniť jeho zvýšenie

Výroba vína sa zvýšila, ale najviac do 15 000 kg/ha hrozna a maximálne 112,5 hl/ha vína.

V dôsledku toho sa zmenili kapitoly V a VI špecifikácie výroby a bod 1.5.2 jednotného dokumentu.

Od roku 2007 do roku 2017 boli veľké plochy v oblasti vymedzenej CHOP Miniș opätovne vysadené rumunskými odrodami viniča, a to s tradičnými odrodami a ich klonmi. Nové vinohrady, ktoré začali s výrobou v roku 2011, zaznamenali v priaznivých stredozemských pôdno-klimatických podmienkach oblasti rast úrody bielych a červených odrôd, pričom monitorovanie úrody poukázalo na potrebu zmeniť údaje o výrobe vína, ale tento rast neovplyvnil kvalitu a vlastnosti vína vyrobeného s týmto označením.

3.7. Uvedenie technológií špecifických pre výrobu akostných šumivých vín a perlivých vín

Zavedenie dvoch druhov vína – akostných šumivých vín a perlivých vín – si vyžadovalo, aby bola špecifikácia výrobku doplnená o uvedenie technológií špecifických pre výrobu akostných šumivých vín a perlivých vín vrátane opisu výrobných metód používaných pri CHOP Miniș.

Zmenila sa kapitola X špecifikácie výrobku, jednotný dokument však zostal nezmenený.

3.8. Označenie súvislosti so zemepisnou oblasťou pre nové druhy vína – akostné šumivé víno a perlivé víno

Opis súvislosti so zemepisnou oblasťou sa doplnil, aby sa poskytol lepší opis všetkých druhov vína, keďže sa do špecifikácie výrobku zaviedli nové druhy vína, t. j. akostné šumivé víno a šumivé víno, aby sa zabezpečilo, že každá vyrobená kategória je podrobne opísaná.

Zmenila sa kapitola II špecifikácie výroby a bod 1.8 jednotného dokumentu.

Umiestnenie vinohradov na kopcoch poskytuje nielen vynikajúcu orientáciu viníc, ale takisto vystavuje vinič slnečnému žiareniu, ktoré vedie k hromadeniu cukrov a polyfenolov v hrozne určenom pre tiché biele vína a antokyanínov v hrozne určenom pre tiché červené vína.

Údolia, ktoré si zachovávajú rannú rosu v lete až do poludnia, umožňujú udržať správnu kyslosť v bielej odrode hrozna určeného na výrobu základného vína používaného v akostných šumivých a perlivých vínach.

Vinohrady umiestnené na úpätí svahov pozdĺž celého radu kopcov susediacich so skalnatými prechodnými úpätiami obce Zarand sú často pokryté hmlou, a to bez ohľadu na ročné obdobie, zatiaľ čo suché jesene prispievajú k pomalému hromadeniu cukrov v hrozne, čo je nevyhnutnou podmienkou na výrobu šumivých vín. Vo vinohradníckej oblasti Miniș-Măderat je priemerné množstvo slnečného žiarenia 1 955 hodín ročne s minimálnym časom pre vinič 1 300 hodín, čo znamená, že plocha vymedzená pre CHOP Miniș má vynikajúce svetelné podmienky.

3.9. Začlenenie nepovinných označení odkazujúcich na špecifickú technológiu používanú na výrobu akostného šumivého vína na etikete

Ustanovenia týkajúce sa plnenia do fliaš a označovania akostného šumivého vína boli doplnené tak, aby obsahovali údaje o objemoch, do ktorých sa môže plniť do fliaš, a údaje o roku úrody v prípade rokov, v ktorých je zber mimoriadne priaznivý pre základný hektárový výnos na výrobu šumivého vína. Okrem toho sa špecifikácia výrobku doplnila tak, aby zahŕňala údaje o osobitných výrobných metódach akostných šumivých vín, ktoré odrážajú skutočné technológie použité na ich výrobu. Rok úrody sa môže pridať na etiketu, ak výroba základného vína použitého na získanie akostného šumivého vína pochádza výlučne zo špecifickej úrody za jeden rok.

V dôsledku toho sa zmenila kapitola XII špecifikácie výroby a bod 1.9 jednotného dokumentu.

JEDNOTNÝ DOKUMENT

1. Názov výrobku

MINIȘ

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

8. Perlivé víno

4. Opis vína (vín)

Analytické a organoleptické vlastnosti – tiché biele vína a ružové vína

Tiché biele vína sú svetlé s farebnými náznakmi od slamovo žltej po zelenkavú/zelenožltú a sú plné s vôňami špecifickými pre danú odrodu; sú stredne silné so strednou až vysokou kyslosťou a dlhou dochuťou, ovocnou príchuťou so silným dojmom primárneho komplexu chuti (exotické ovocie: liči, grapefruit, mango alebo karambola, lupienky ruží, kvet viniča, čerstvo pokosené seno, med).

Tiché ružové vína majú intenzívne sfarbenie, ktoré je špecifické pre danú oblasť a ľahko ich zaraďuje do oblasti Miniș a spája ich s ňou. Farba je malinová alebo jahodová ružová, lesklá s chuťou červeného lesného ovocia: černice, maliny, lesnej jahody s pretrvávajúcou dochuťou, ktorá charakterizuje to najlepšie z týchto vín.

Všeobecné analytické vlastnosti Maximálny celkový obsah alkoholu (v obj. %) 15,00 Minimálny skutočný obsah alkoholu (v obj. %) 11,00 Minimálna celková kyslosť 5,5 v gramoch na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 18 Maximálny celkový obsah oxidu siričitého (v miligramoch na liter) 200

Analytické a organoleptické vlastnosti – červené vína

Tiché červené vína sú intenzívne sfarbené s náznakmi jasnočervenej až tmavočervenej, sú jasné, bohaté na taníny a antokyaníny, plné a s vysokou kyslosťou, čo si vyžaduje dlhé obdobie dozrievania v sude a aj vo fľaši.

Majú zložité, originálne chute s tónmi zrelého lesného ovocia, ako sú červené ríbezle, brusnice, černice a čučoriedky. S vyzrievaním sa vyvinie nenápadná chuť vanilky, kávy alebo tabaku.

Všeobecné analytické vlastnosti Maximálny celkový obsah alkoholu (v obj. %) 15,00 Minimálny skutočný obsah alkoholu (v obj. %) 11,00 Minimálna celková kyslosť 4,5 v gramoch na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 20 Maximálny celkový obsah oxidu siričitého (v miligramoch na liter) 150

Analytické a organoleptické vlastnosti – akostné šumivé vína

Akostné šumivé vína sa vyznačujú jemnosťou, sviežosťou, prirodzenosťou, fermentačnou arómou a odleskmi medu, letných kvetov, jemne vysušeného sena a kváskovými tónmi pripomínajúcimi teplý chlieb s chrumkavou chutnou kôrkou.

Vlastnosti:

— vzhľadové: čisté, číre, žlté až citrónovožlté pre akostné šumivé biele vína a lososovo-ružové až viac-menej intenzívne pomarančové pre akostné šumivé ružové vína.

— čuchové: svieže, od jemných po výrazné s ovocnými (exotické ovocie, sušené jablká) alebo kvetinovými tónmi (bazový kvet, ruža).

— chuťové: príjemne kyslé so strednou až vysokou kyslosťou, nízky obsah tanínu pre akostné šumivé ružové vína a takmer bez tanínu pre akostné šumivé biele vína, s tenkým, ľahkým kvetinovým telom: biele citronelové kvety, biele ľalie alebo biela ruža, ovocné: letné jablko, zrejúce sladké hrušky, biele ríbezle, biele broskyne, rastlinné: rozdrvený citrónový list, bazový kvet, agátový kvet alebo korenisté: kôpor, rebarbora, bazalka, podľa špecifických aróm odrody používanej pri výrobe.

Pretlak akostného šumivého vína je pri 20 °C najmenej 3,5 baru.

Všeobecné analytické vlastnosti Maximálny celkový obsah alkoholu (v obj. %) 15,00 Minimálny skutočný obsah alkoholu (v obj. %) 11,00 Minimálna celková kyslosť 3,5 v gramoch na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 10,5 Maximálny celkový obsah oxidu siričitého (v miligramoch na liter) 150

Analytické a organoleptické vlastnosti – perlivé víno

Vlastnosti:

— vzhľadové: čisté, číre, žltozelené, jasné pre biele víno a lososovo-ružové až výrazne malinovo ružové pre perlivé ružové vína s jemným perlením,

— čuchové: svieže, primárne arómy, ktoré pochádzajú z vybraných odrôd (biele kvety, biele kôstkové ovocie, letné jablko alebo hruška), musia byť prítomné a kombinované v harmónii so sekundárnou arómou na základe procesu kvasenia (kvasnice, sušienky, čerstvé cesto),

— chuťové: kyslé, perlivé s jemnými a pretrvávajúcimi bublinami a chuťou bohatou na primárne kvetinové vône (biele kvety: bazový kvet, agát, ruža), ovocné (zelené jablko, biela broskyňa, grapefruit, mangá, liči), dobre vyvážené a so stredne výrazným alebo výrazným záverom.

Pretlakovanie perlivého vína sa pohybuje medzi 1 a 2,5 barom pri 20 °C.

Všeobecné analytické vlastnosti Maximálny celkový obsah alkoholu (v obj. %) 11,00 Minimálny skutočný obsah alkoholu (v obj. %) 7,00 Minimálna celková kyslosť 3,5 v gramoch na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 10,5 Maximálny celkový obsah oxidu siričitého (v miligramoch na liter) 185

5. Vinárske výrobné postupy

a) Osobitné enologické postupy

Enologické postupy

Osobitný enologický postup

Používanie dubových čipsov

Dubové čipsy sa používajú pri výrobe vína a na prenos určitých zložiek dubového dreva do vína. Čipsy musia pochádzať výlučne z druhov rodu Quercus.

Rozmery drevených častíc musia byť také, aby sa najmenej 95 % hmotnosti zadržalo sitom, ktorého oká majú veľkosť 2 mm (alebo 9 mesh).

Limity stanovené na používanie určitých látok:

— oxid uhličitý používaný pri výrobe vína s CHOP Miniș nesmie presiahnuť 2 g/l vo víne spracovanom týmto spôsobom,

— kyselina citrónová používaná na víno s CHOP Miniș nesmie presiahnuť 1 g/l vo víne spracovanom týmto spôsobom,

— kyselina metavínna používaná na víno s CHOP Miniș nesmie prekročiť 100 mg/l.

b) Maximálne výnosy

Chardonnay, Cabernet franc, Pinot gris, Pinot noir, Sauvignon, Riesling de Rhin, Novac, Traminer roz, Tămâioasă românească

10 000 kilogramov hrozna na hektár

Cabernet Sauvignon, Merlot, Furmint

11 000 kilogramov hrozna na hektár

Burgund mare, Fetească regală, Riesling italian, Muscat Ottonel, Fetească neagră, Mustoasă de Măderat, Cadarcă, Syrah

15 000 kilogramov hrozna na hektár

Chardonnay, Cabernet Franc, Novac, Pinot gris, Pinot noir, Riesling de Rhin, Sauvignon a Traminer roz, Tămâioasă românească

75,00 hektolitrov na hektár

Cabernet Sauvignon, Furmint, Merlot

82,50 hektolitra na hektár

Burgund mare, Cadarcă, Fetească regală, Fetească neagră, Muscat Ottonel, Mustoasă de Măderat, Riesling Italian a Syrah

112,50 hektolitra na hektár

6. Vymedzená zemepisná oblasť

Oblasť vymedzená na výrobu vín s CHOP Miniș zahŕňa tieto lokality v Aradskej župe:

— mesto Lipova: obec Radna,

— obec Păuliș: obce Barațca a Păuliș,

— obec Ghioroc: obce Miniș, Ghioroc a Cuvin,

— obec Covăsânț: obec Covăsânț,

— obec Șiria: obce Șiria, Galșa a Mâsca,

— obec Târnova: obce Târnova a Drauț,

— mesto Ineu: obec Mocrea,

— mesto Pâncota: obce Pâncota a Măderat,

— obec Șilindia: obce Șilindia, Satu Mic, a Luguzău.

7. Muštové odrody

Burgund Mare N – Grosser burgunder, Grossburgunder, Blaufrankisch, Kekfrankos, Frankovka, Limberger

Cabernet Franc N

Cabernet Sauvignon N – Petit Vidure, Bourdeos tinto

Cadarcă N – Schwarzer Kadarka, Rubinroter Kadarka, Lugojană, Gâmză, Fekete budai

Chardonnay B – Gentil blanc, Pinot blanc Chardonnay

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Fetească regală B – Konigliche Madchentraube, Konigsast, Ktralyleanka, Dănăşană, Galbenă de Ardeal

Furmint B – Furmin, Şom szalai, Szegszolo

Merlot N – Bigney rouge

Muscat Ottonel B – Muscat Ottonel blanc

Mustoasă de Măderat B – Lampau, Lampor, Mustafer, Mustos Feher, Straftraube

Novac N

Pinot Gris G – Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer

Pinot Noir N – Blauer Spätburgunder, Burgund mic, Burgunder roter, Klävner Morillon Noir

Pinot noir N – Spätburgunder, Pinot nero

Riesling de Rhin B – Weisser Riesling, White Riesling

Riesling italian B – Olasz Riesling, Olaszriesling, Welschriesling

Sauvignon B – Sauvignon verde

Syrah N – Shiraz, Petit Syrah

Traminer Roz Rs – Rosetraminer, Savagnin roz, Gewürztraminer

Tămâioasă românească B – Busuioacă de Moldova, Muscat blanc à petit grains

Tămâioasă românească B – Rumanische Weihrauchtraube, Tamianka.

8. Opis súvislostí

Informácie o zemepisnej oblasti

Úpätia pohoria Zarand predstavujú špecifický prírodný faktor danej odrody, charakterizovaný tým, že región sa vyznačuje skeletnatými pôdami bohatými na železo a mikroprvky.

Vinice sú orientované prevažne južne, a len výnimočne juhozápadne a juhovýchodne. V dôsledku toho sa jednotlivé vinohrady, ktoré sa nachádzajú v tej istej zemepisnej šírke a dĺžke a pestuje sa v nich tá istá odroda hrozna, navzájom líšia rôznymi topoklimatickými charakteristikami. Mikroklíma v oblasti podlieha stredozemským vplyvom a vyznačuje sa dlhými, teplými, suchými jeseňami. Ekoklimatické údaje: ročná priemerná teplota: 11,2 °C, ročný úhrn zrážok: 644 mm, celková aktívna teplota: 3 291 °C, celkový počet slnečných hodín: 1 490, aktívny úhrn zrážok: 365 mm. Desaťročný priemer relatívnej vlhkosti sa pohybuje okolo 75 %.

Vínohradnícka oblasť Miniș-Măderat má vo všeobecnosti mierne kontinentálne podnebie so stredozemskými vplyvmi, ktoré sú ovplyvnené klimatickými charakteristikami strednej Európy. Niektoré ekologické vlastnosti tejto oblasti vyplývajú z prírodného ochranného útvaru, ktorý predstavujú Munții Zărandului [pohorie Zărand], z orientácie na juhozápad, zo svahov so sklonom 15 % až 35 % a z osobitostí pôdy. Zimy sú vo všeobecnosti mierne, jar sa rýchlo mení na leto, a to najmä počas posledných 10 až 15 rokov. Priemerné mesačné teploty klesnú pod 0 °C iba v januári a vo februári a zvyčajne nie pod -2 °C. V kľúčovom období rozvoja kvality (júl až september), t. j v období zrenia hrozna, priemerná mesačná teplota zostáva na optimálnej úrovni nad 21 °C v júli a auguste a 15,5 °C v septembri. Celková teplotná vyváženosť, t. j. súčet pozitívnych teplôt, má viacročný priemer 4 125 °C. Aktívna teplotná vyváženosť je viacročný priemer 3 667 °C. Užitočná (efektívna) teplotná vyváženosť je 1 558 °C, pričom najnižšia – zaznamenaná v roku 1979 – je 1 102 °C, zatiaľ čo najvyššia bola 2 485 °C v roku 1995. Biologický limit pre vinič je 1 000 °C. Priemerná teplota vo vegetačnom období je 17,3 °C.

Typy pôdy prevládajúce vo vinohradníckej oblasti Miniș-Măderat sú: 40 % eutrických regosolov spojených so 40 % eutrickými litozemami a 20 % slabo zvetranou eutrickou pôdou. Takisto sa tu nachádza: eutrická hnedá pôda, pseudo-sklovitá pôda, hnedé podzolové pôdy a černozem. Oblasť Miniș-Ghioroc sa vyznačuje regosolmi, litickou a hnedou pôdou. Hnedé argilické pôdy, hnedé regosoly a koluviálne pôdy sa vyskytujú zriedka. Tieto typy pôdy sú vhodné na extrakciu minerálov, ktorých vinič potrebuje malé množstvo, hroznu však dodávajú jeho osobitný ráz a kvalitu. Malé množstvo a spektrum mikroprvkov tejto oblasti možno nájsť vo vysokých hodnotách neredukujúceho extraktu, ktoré zriedka klesnú pod 25 g/l.

Ľudské faktory

Ľudský faktor spočíva v tradícii vybraného zberu a viacnásobného zberu s uprednostňovaním odrôd, ktoré sú vhodné na neskorý zber alebo zber v štádiu, keď sú bobule hrozna infikované ušľachtilou plesňou. Vplyv ľudského faktora na výrobu akostných šumivých vín a perlivých vín sa prejavuje v správe pozemkov, z ktorých na každom sa pestuje špecifická odroda.

Rez viniča a hospodárenie s viničom má vplyv na výrobu hrozna určeného na akostné šumivé a perlivé vína, pričom na pozemkoch poskytujúcich výnosy na výrobu týchto vín sa používa stredné vedenie kordónového typu, keďže systém ťažňov Guyotovho rezu nevedie k rozvoju vysokej úrovne kyslosti.

Prítomnosť vinohradníctva v oblasti Aradu potvrdzuje biskup Gerard vo svojej práci „Deliberatio“. V roku 1038 kráľovná Gizela Bavorská darovala so súhlasom kráľa osem viníc na kopci Macra (dnes známy ako Mocrea) a rovnaký počet pestovateľov viniča. V roku 1562 dosahoval desiatok 141 000 litrov a obrábané plochy presiahli 700 hektárov. Lokalita Miniș sa prvýkrát objavuje na vinohradníckej mape v roku 1212.

Pre medzinárodnú vinársku súťaž v Londýne v roku 1864 boli vína vybrané z 11 lokalít. Vybrané vína pochádzali hlavne z oblastí Miniș a Măderat, pričom niektoré boli z roku 1785. Na svetovej výstave vo Viedni v roku 1873 získalo niekoľko vzoriek vína čestné medaily. V nasledujúcom roku získalo aromatické víno z oblasti Păuliș prvú cenu v Londýne.

Odroda Cadarcă bola prvýkrát pripravená v roku 1744, a to najprv v oblasti Miniș a následne v oblastiach Ghioroc, Păuliș a Cuvin.

Múzeum vinohradníctva, ktoré sa nachádza na výskumnej a vývojovej stanici Miniș v obci Ghioroc v Aradskej župe, je súčasťou Aradského múzea. Múzeum bolo založené v roku 1988. Návštevníci tu môžu vidieť nástroje, vybavenie, dokumenty a fotografie týkajúce sa histórie vinohradníctva vo vinohradníckej oblasti Miniș-Măderat.

Údaje o výrobku

Biele a ružové tiché vína získané v tejto oblasti sú vysoko extraktívne, pričom priemerný obsah cukru presahuje 25 g/l vo všetkých odrodách a majú vyššiu kyslosť ako v iných rumunských vinohradníckych oblastiach; majú ovocné arómy grapefruitu a manga.

Tiché červené vína sú intenzívne sfarbené vďaka železito-vápencovému substrátu, na ktorom sa obrábajú vinohrady, a sú bohaté na taníny a antokyaníny s arómou maliny, lesnej jahody a černíc, sú plné a s vysokou kyslosťou, čo si vyžaduje dlhé obdobie dozrievania v sude aj vo fľaši. Najkyslejšie červené vína sú tie, ktoré sa získavajú z odrôd Cadarcă a Burgund Mare. Napriek tomu je celková kyslosť vyvážená a dostáva sa do popredia počas jablčno-mliečneho kvasenia. Je mimoriadne zriedkavé, že tiché červené víno je pripravené na konzumáciu bez minimálne 6 mesiacov zrenia v dubovom sude, pričom obdobie potrebné na dozrievanie a vyzrievanie je dlhšie ako v iných vinohradníckych oblastiach.

Akostné šumivé vína (ovocná aróma letného jablka, zrelej hrušky, bielej broskyne, bazového kvetu) a perlivé vína (aróma letnej hrušky, zeleného jablka, grapefruitu, ruže) majú kyslosť, ktorá zaručuje ich sviežosť a schopnosť vyzrievania.

Mladé vína majú vysokú sviežosť, kvetinové, ovocné a citrusové tóny, minerálne tóny a perlenie, ktoré je trvalé a pretrvávajúce; zrelé vína ponúkajú súbor vyvážených aróm, ako sú žlté ovocie a korenie.

Príčinný vzťah

Enoklimatický potenciál vinohradníckej oblasti, v ktorej sa nachádza oblasť vymedzená pre chránené označenie pôvodu Miniș, dosahuje v rámci hydro-helio-termálneho indexu (ktorý má rozsah od 4 600 do 5 100) hodnotu 4 666. To znamená, že región je mimoriadne vhodný na výrobu červených a bielych tichých vín.

Umiestnenie vinohradov na kopcoch poskytuje nielen vynikajúce situovanie, ale aj vystavuje vinič slnečnému žiareniu, ktoré vedie k hromadeniu cukrov a antokyanínov v hrozne určenom na výrobu tichého červeného vína. Množstvo antokyanínových pigmentov v odrode Cadarcă je o 60 % vyššie na vyššej časti svahu ako na jeho úpätí.

Tiché červené vína získané zo skeletnatých, železitých pôd majú jasnočervenú farbu s hlbokými rubínovými odleskami a sú veľmi bohaté a výrazné. Existujú aj rozdiely v celkovej kyslosti, ktorá je na svahu nižšia v dôsledku nižšieho podielu kyseliny jablčnej v hrozne.

Prírodný faktor špecifický pre vinohrady v oblastiach Păuliș, Covăsânț, Ghioroc a Cuvinunde, ktorý sa nachádza v mnohých odrodách červeného vína, dáva získaným vínam intenzitu farby, jemnosť, tóny červeného lesného ovocia alebo agátového kvetu. Vína z pôvodných odrôd, ako sú Fetească Neagră alebo Cadarcă alebo odrody ako Pinot Noir, Merlot, Cabernet Sauvignon a Cabernet Franc, vyrábajú vinári tradičnými vinárskymi technológiami a s využitím konceptu minimálneho zásahu, a to bez vybraných kvasiniek, ale s použitím regulácie teploty s dozrievaním vo veľkých sudoch a potom v malých sudoch, z ktorých väčšina sa používa druhý alebo tretíkrát.

Týmto spôsobom si akostné šumivé vína zachovávajú silu špecifických aróm a kyslosti, aj keď prechádzajú druhotným kvasením a obohacujú sa o druhotné arómy (cesto, upečený chlieb alebo kvasinky).

Keďže kyslosť je vyššia ako v iných rumunských vinohradoch, tiché biele vína majú dobrý skladovací potenciál, pričom niektoré z nich sú dokonca vhodné na dozrievanie a vyzrievanie (Furmint, Chardonnay, Mustoasă de Măderat).

Južná a východná časť vinárskej oblasti, na ktorej sa nachádza špecifický druh vápencovej pôdy, dodáva červeným vínam intenzívnu farbu a mnohým tichým červeným vínam dodáva bohatstvo tanínov a antokyanínov (napr. Cadarcă, Burgund mare), čím sa vytvára trajektória vyzrievania najmenej 6 mesiacov v sude a potom ešte dlhšie vo fľaši.

Moderné technológie a regulácia teploty sa používajú pri výrobe bielych vín na zachovanie sviežosti a ovocnosti vín. Chardonnay zrie v dubových sudoch na kaloch s mesačnou batonážou, zatiaľ čo Furmint zrie v malých sudoch.

Táto enoklíma so stredozemskými vplyvmi vytvára aromatické tóny pre tiché vína získané z bielych odrôd, obohacuje ich flavonoidmi a terpénmi a zvyšuje hromadenie cukrov. Koncentrácia cukru je na svahu vyššia o 11 % a na náhornej plošine alebo na terase o 8 % v porovnaní s nízkymi podložiami.

Podnebie oblasti ponúka hroznu a muštu ideálnu prirodzenú kyslosť na výrobu šumivých a perlivých vín. Údolia, ktoré si zachovávajú rannú rosu v lete až do poludnia, umožňujú udržať správnu úroveň kyslosti pre akostné šumivé vína a perlivé vína. Pozemky vybrané na výrobu hrozna, ktoré sa budú používať na akostné šumivé vína a perlivé vína, sú tie, v ktorých boli v posledných rokoch vysadené klony s týmito vlastnosťami: vysoká kyslosť (viac ako 6 g/l kyseliny vínnej) a podstatne vyššie výnosy (v porovnaní s vinohradmi pred konverziou/reštrukturalizáciou) s nižším obsahom antokyanínu a tanínu v porovnaní s tradičnými odrodami, z ktorých sa tieto klony vybrali.

Na úrovni pozemkov vinári zaviedli rozdelenie odrôd na účely dobrého riadenia zberu, keď sa dosiahne zrelosť, ktorú vyžadujú enológovia na výrobu, a pre druh rezu viniča a riadenia, ktoré majú pozitívny vplyv na výrobu akostných šumivých a perlivých vín; štýl rezu viniča bol aktualizovaný, prešlo sa od vedenia kordónového typu alebo jednoduchého či dvojitého Guyotovho rezu na Guyotov Poussardov rez, čo zabezpečuje väčšie množstvo zrelého ťažňa, ktorý dodáva živiny potrebné pre rast púčikov ovocných plodín. Guyotov Poussardov rez používaný v nových vinohradoch zabraňuje odstráneniu zrelého ťažňa, pretože vinič je neustále posilňovaný ročným rezom a zelenou prácou (skladanie výhonkov mimo strapiny, odstraňovanie nezrelých alebo neplodných výhonkov a koncových výhonkov).

9. Ďalšie špecifické požiadavky (balenie, označenie a ostatné požiadavky)

Podmienky uvádzania na trh pre akostné šumivé vína

Právny rámec:

vnútroštátne právne predpisy

Druh ďalšej podmienky:

dodatočné ustanovenia súvisiace s označovaním

Opis podmienky:

Rok úrody sa môže použiť na označovanie akostných šumivých vín len vtedy, ak základný hektárový výnos na výrobu vysokokvalitného šumivého vína s CHOP Miniș pochádza výlučne z hrozna zozbieraného v danom roku v rámci oblasti vymedzenej CHOP Miniș, ak je to rok s osobitne znamenitou úrodou, ktorá ponúka výnimočné vína.

V závislosti od želaní výrobcov možno ku CHOP Miniș doplniť jedno z týchto označení vinohradov: BARAŢCA, PĂULIŞ, DEALU DAICONI, DEALU CURŢII, DEALU LUNG, DEALU SOARELUI, MINIŞ, GHIOROC, CUVIN, FAŢA CRUCII, COVĂSÂNŢ, ŞIRIA, GALŞA, DEALUL CIREŞILOR, DEALUL ZĂNOAGA, DEALUL DOMNESC, MÂSCA, MĂDERAT, PÂNCOTA, DEALUL BOCRITA, ŞILINDIA.

Podmienky uvádzania na trh pre akostné šumivé vína

Právny rámec:

vnútroštátne právne predpisy

Druh ďalšej podmienky:

dodatočné ustanovenia súvisiace s označovaním

Opis podmienky:

Výraz „kvasené vo fľaši“ sa môže použiť, iba ak:

— výrobok dosiahol šumivosť druhotným alkoholovým kvasením vo fľaši,

— výrobný proces vrátane vyzrievania v podniku, v ktorom bol výrobok vyrobený, od začiatku procesu kvasenia, počas ktorého sa z cuvée vyrobí akostné šumivé víno, trval minimálne deväť mesiacov,

— proces kvasenia, počas ktorého sa z cuvée vyrobí akostné šumivé víno, a ležanie cuvée na kvasničných kaloch trvali minimálne 90 dní.

Podmienky uvádzania na trh pre akostné šumivé vína

Právny rámec:

vnútroštátne právne predpisy

Druh ďalšej podmienky:

dodatočné ustanovenia súvisiace s označovaním

Opis podmienky:

Výrazy „kvasené vo fľaši tradičnou metódou“ alebo „tradičná metóda“ alebo „klasická metóda“ alebo „klasická tradičná metóda“ sa môžu použiť, iba ak výrobok:

— dosiahol šumivosť druhotným alkoholovým kvasením vo fľaši,

— bol nepretržite v kontakte s kvasničnými kalmi minimálne deväť mesiacov v rovnakom podniku od zostavenia cuvée,

— bol oddelený od kvasničných kalov degoržovaním.

Výrazy „kvasené v nádrži“ alebo „kvasené v kontajneri alebo v uzavretej tlakovej kvasnej nádobe“ sa môžu použiť, ak výrobok:

— podstúpil druhotné kvasenie v nádrži „acrotofor“/uzavretej tlakovej kvasnej nádobe/vinifikátore/kvasnej nádrži/kovovej nádobe odolnej voči tlaku a potom sa stočil do iných nádob a prešiel filtráciou a následne sa naplnil do fliaš (diskontinuálna metóda alebo metóda Marinotti/Charmat),

— podstúpil proces kvasenia v systéme viacerých prepojených, ale hermeticky uzavretých nádob. Základné víno určené na akostné šumivé víno, biologicky deoxygenované a dobre zmiešané s tirážnym likérom a kvasničnými kalmi, sa nepretržite pridáva do systému (kontinuálna metóda alebo metóda Asti).

Odkaz na špecifikáciu výrobku

http://onvpv.ro/sites/default/files/caiet_de_sarcini_doc_minis_modif_cf_notif_908_11.05.2020_la_cererea_nr._1391_21.06.2017_no_track_changes.pdf.

(1) Ú. v. EÚ L 347, 20.12.2013, s. 671.